FI Euroopan unionin virallinen lehti C 317/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

(2015/C 317/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”CAPPELLACCI DI ZUCCA FERRARESI”

EU-nro: IT-PGI-0005-01324–26.3.2015

SAN ( ) SMM ( X )

1. [SAN:n tai SMM:n] nimi tai nimet

”Cappellacci di zucca ferraresi”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.5 Pastavalmisteet

3.2 Kuvaus 1 kohdassa nimetystä tuotteesta

Cappellacci di zucca ferraresi on tuorepastavalmiste, jonka taikinakuori valmistetaan tavallisesta ja durumvehnäjauhosta ja munasta; sen täyte jalostetaan kypsennetystä keltaisesta violina-kurpitsasta, juustoraasteesta ja muskottipähkinästä.

Kulutukseen saatettaessa tuotteella on oltava seuraavat ominaisuudet:

Fysikaaliset ominaisuudet:

Muoto: pyöreähkö taitettu, muistuttaa talonpoikien käyttämää perinteistä olkihattua.

Koko: halkaisija 4–7 cm.

Paino: 10–28 g.

Aistinvaraiset ominaisuudet:

Ulkonäkö: munapastan tyypillinen keltainen väri, jonka sävy on voimakkaampi täytteessä olevasta kurpitsanmallosta johtuen.

Sisus: kypsän kurpitsan keltainen väri.

Sisuksen rakenne: keskimääräisen pehmeästä pehmeään.

Maku: kaulitun pastataikinan maku, jossa on aistittavissa makea kurpitsa vastakohtana suolaiselle juustolle; lisäksi makuun sekoittuu muskottipähkinää.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Cappellacci di zucca ferraresin perinteisessä valmistusohjeessa käytetään seuraavia ainesosia taikinakuoreen ja täytteeseen:

Taikinakuoren ainekset yhtä tuotekilogrammaa kohti:

Ainekset yhtä kilogrammaa lopputuotetta kohti Annostelu (g) Sallittu poikkeama (g) 00-tyypin vehnäjauhon ja durumvehnäjauhon sekoitus; sekoitussuhde vaihtelee, mutta suurin osa on tavallista vehnäjauhoa 250 +/- 50 Muna tai pastöroidusta keltuaisen ja valkuaisen sekoituksesta valmistettu munatuote 165 +/- 20

Täytteen ainekset:

Ainekset yhtä kilogrammaa lopputuotetta kohti Annostelu (g) Sallittu poikkeama (g) Keltaisen kurpitsan (Cucurbita Moschata var. Violina) malto 400 +/- 30 Juustoraaste 122 +/- 40 Korppujauho 60 +/- 20 Muskottipähkinä 3 +/- 1 Valinnaiset ainesosat: Annostelu keskimäärin Sokeri tarpeen mukaan

Väri- tai säilöntäaineiden käyttö ei ole sallittua.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Pastataikinan ja täytteen sekä itse tuotteen valmistuksen on tapahduttava 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Koska on kyseessä herkkä tuote, on minimoitava kuluttajille ja tuotteen laadulle aiheutuvat mahdolliset turvallisuusriskit, joita voi syntyä turhien käsittelyvaiheiden, fysikaalisille tekijöille ja ilman vaikutukselle altistumisen seurauksena ja jotka saattavat johtaa tuotteen pilaantumiseen, halkeamien syntymiseen tai tuotteen sisäisen kosteuspitoisuuden alenemiseen, jolloin bakteerimäärä kasvaa ja täytteen väri tummuu (muuttuen tavanomaisesta oranssinkeltaisesta harmahtavan ruskeaksi). Sen vuoksi tuote on pidettävä kaupan joko myyntipisteissä asiakkaan pyynnöstä pakattavana tai esipakattuna suoraan myytäväksi. Cappellacci di zucca ferraresin fysikaalisten ja aistinvaraisten ominaisuuksien säilymisen varmistamiseksi pakkaamisen on tapahduttava viimeistään 60 minuutin kuluttua valmistuksesta.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Cappellacci di zucca ferraresi voidaan pitää kaupan pakattuna tai irtotavarana.

Jälkimmäisessä tapauksessa suoramyyntiin tarkoitetussa pakkauksessa tai esipakkauksessa on oltava selvästi näkyvillä samat tiedot kuin valmiiksi pakatussa tuotteessakin.

Suojakaasuun pakattujen tuotteiden pakkaukset on suljettava kuumasaumaamalla.

Pakattuna kaupan pidettävän tuotteen painon on oltava vähintään 100 grammaa ja enintään 2 kilogrammaa.

Pakkauksessa on oltava EU:n SMM-tunnus, teksti ”Cappellacci di zucca ferraresi” sekä seuraavat muut tiedot:

— tuottaja- ja/tai pakkausyrityksen nimi, toiminimi ja osoite;

— tuotteen tunnus.

Tuotteen tunnus on esitetty jäljempänä.

4. Maantieteellisen alueen tarkka rajaus

Cappellacci di zucca ferraresin tuotantoalue käsittää Ferraran maakunnan kokonaisuudessaan.

5. Yhteys maantieteelliseen alueeseen

Erittäin laajalle levinneen vehnänviljelyn ja lukuisten alueelle asettautuneiden jauhotuotteiden valmistusyritysten vuoksi aluetta voidaan pitää todellisena vilja-aittana. Toinen Ferraran maaseudulla perinteisesti yleisenä viljelty tuote on violina-lajikkeen kurpitsa, jolla on myös omat talonpoikaisjuhlansa (esimerkiksi Pontelangorinossa vuodesta 1995 ja Ostellatossa vuodesta 1998 lähtien) ja jonka tuotanto on yhteydessä merkittävään jalostustoimintaan. Alueella tätä pastaa tuotetaan noudattaen perinteisiä, pitkälle erikoistuneita käsiteollisia menetelmiä, jotka perustuvat pääosin käsityöhön ja ovat luonnollisesti ennen muuta sidoksissa paikalliseen, muualla vaikeasti saatavilla olevaan erikoistuneeseen työvoimaan.

Cappellacci di zucca ferraresi on saavuttanut aikojen myötä suurta mainetta sekä omintakeisen, Ferraran maaseudun talonpoikien ennen vanhaan käyttämää olkihattua muistuttavan muotonsa että ennen muuta erinomaisten aistinvaraisten ominaisuuksiensa ansiosta. Herkkusuut arvostavat erityisesti juuston suolaisuuden ja violina-kurpitsan makeuden välistä kontrastia täytteessä; käytetyn kurpitsalajikkeen malto on myös vähäsyistä ja hyvin säilyvää.

Tämän kurpitsan käyttö täytteessä johtuu siitä, että kyseistä lajiketta on perinteisesti viljelty Ferraran maaseudulla jo 1570-luvulta lähtien.

Edellä mainittujen tekijöiden lisäksi on syytä mainita alueen toimijoiden vakiintuneet kädentaidot, jotka ilmenevät erityisen selvästi kurpitsan käsittely- ja tuotteen valmistusvaiheissa, kun täyte levitetään pastataikinalevylle ja tuote muotoillaan.

Cappellacci di zucca ferraresi on myös osoitus munapastan valmistusmenetelmiin liittyvästä osaamisesta, jolla on myös pitkät perinteet. Sitä kuvasi jo vuonna 1549 Esten herttuasuvun paistinleikkaaja Cristoforo da Messisbugo teoksessaan Banchetti composizione di vivande e apparecchio generale. Niinpä ei olekaan mikään sattuma, että tätä tuotetta – huolimatta sen ”vaatimattomasta” kurpitsatäytteestä – on pidetty arvostettuna luksustuotteena, jota kelpaa tarjota myös virallisissa tilaisuuksissa.

Tämän tuotteen maine liittyy paitsi sen huomionarvoisaan renessanssiajalta peräisin olevaan alkuperään myös perinteisesti kurpitsan suurina ystävinä pidettyjen Ferraran alueen asukkaiden ruokatottumuksiin. Tästä kertoo paikallishistorioitsija Giuseppe Longhi tunnetussa teoksessaan Le donne, i cavalier, l’armi, gli amori e … la Cucina ferrarese. Hän kertoo 1980-luvun alkupuolelle ulottuvassa kuvauksessaan maaseudun elämästä seuraavasti: ”Nelle famiglie che non potevano permettersi troppi lussi un piatto, che spandeva un penetrante profumo ricco nella sua povertà, erano le frittelle di fiori di zucca. […]. Questa larga utilizzazione della zucca è andata in disuso ma sono rimasti i cappellacci. I cappellacci, con il batù di zucca e formaggio.” [Kodeissa, joissa ei ollut ylimääräistä rahaa, syötiin yksinkertaista arkiruokaa, josta levisi runsas herkullinen tuoksu: friteeratut kurpitsankukat. […] Tämä käyttötapa on jäänyt pitkälti unohduksiin, mutta siitä on jäljellä kurpitsalla ja juustolla täytetty cappellacci-pasta.]

Cappellacci di zucca ferraresi tunnetaan yleisesti tällä nimellä sekä kansan parissa että kaupallisesti. Niiden mainetta tyypillisenä Ferraran alueen tuotteena lujittavat myös maininnat niiden esiintymisestä yleisesti koko viime vuosisadan ajan juhlaillallisten ruokalistalla (kuten arvovieraiden, esimerkiksi Italian valtionpäämiehen vierailun kunniaksi Ferrarassa vuonna 1988 järjestetyllä virallisella päivällisellä).

Niin ikään lukuisat tuotteelle useina vuosina omistetut tapahtumat kertovat kulttuurisesta yhteydestä Cappellacci di zucca ferraresin ja sen alkuperäalueen välillä. Niistä on syytä mainita esimerkiksi vuodesta 1989 lähtien Coronellan kylässä Poggio Renaticon kunnassa (FE) järjestetty Sagra dal Caplaz ja vuodesta 2001 San Carlo di Sant’Agostinossa (FE) järjestetty Sagra della zucca e del suo cappellaccio. Molemmat näistä ajoittuvat elokuun loppupuolelle, ja ne tarjoavat myös oivallisen tilaisuuden juhlistaa ja maistella kyseistä tuotetta.

Tuotteen nimi esiintyy 1800-luvun lopulta lähtien Ferraran alueen keittiötä käsittelevässä perinteisessä kirjallisuudessa (Cucina pratica ferrarese, 1896, sekä Longhin ja Iori Galluzzi Iannottan teoksissa vuosilta 1984 ja 1987), paikallisissa (Ferrara, terra acqua e sapori, 2009) ja valtakunnallisissa gastronomiaoppaissa (kuten Il Boccafina, 1967) sekä ravintoloiden ruokalistoilla.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Italian hallitus on aloittanut kansallisen vastaväitemenettelyn julkaisemalla 31. tammikuuta 2015 Italian tasavallan virallisen lehden numerossa 25 suojatun maantieteellisen merkinnän ”Cappellacci di zucca ferraresi” eritelmän muutosehdotuksen.

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.